1Lebo lɛmmɔ kemo fui ni, Saulo ɔ́bi ɔ́siaku Blɔti basiakune bammɔ ku lɛnungyie ɔnii ɔɔdú-ma. Na ɔ́tɔlɔ úsie Yudafuɔ ɔkpane unengudi kudɔ. 2Mmɔ na úvele-nwu ɔnii ute-nwu ɔku na uti usienku Yudafuɔ kɔsakɔ na Damasko kalɛ na ɔkɛ ɔyikun na ufie banana ku beleku bani fui nsiaku bɔfɔtaadi bɔwɔdi bɔmmɔ usienku Yerusalem. 3Amu na uwi ɔni na ɔ́kpɛ uudé Damasko na kasusu kamɛni lɛlɔ ni, kɔnakunwi bukeye bɔdi búkeye bɔ́si katɔ na búbewi-nwu lɛlɔ. 4Na ɔ́lɛ úbo kalɔ na únu ka lɛdi lɛdi lɛɛsu-nwu lɛnini, “Saulo, Saulo, bi ɔsu na eekpóku-mi lɛni?” 5Amu na Saulo úye ɔnini, “Ati, ɔma na adi?” Amu na lɛdi lɛmɛni lídie kenye ɔnini, “Ami ndi Yesu ɔni na eekpóku kpakplaa. 6Ɔfaani ni, ta na eteesie ɔmankemo. Badubɔsu-ɔ lɛla lɛni na ɔlɛka abla.” 7Amu na bekyuli bani na ama ku Saulo bakɛ mmɔ bágyini. Bénu butemi bɔmɛni, nsu bátanu ukyuli ɔdi. 8Amu ka Saulo ɔ́ta únye na úbimi anumi ni, ɔ́sɔ ulanu. Amu na bákpanku-nwu bétéduoku Damasko ɔmankemo. 9Na úlie mmɔ emeyi atɛ ɔni na ulánu, uládi na ulani lɛnɔ. 10Amu na uwi ɔmmɔ kemo ni, ɔfɔtaadine ɔdi ɔkya Damasko ɔni baalɔ Anania. Na Blɔti údie lɛlɔ ɔ́tina-nwu na ɔ́lɔ-nwu ɔnii, “Anania!” Amu na ɔ́tuna-nwu ɔnini, “Ati, ami mɛni!” 11Amu na Blɔti ɔ́su-nwu ɔnini, “Ta, na asia ulu ɔni baalɔ banii Ligeen lɛlɔ, na esie Yuda kesii na etéye Tarsoni ɔni baalɔ Saulo lɛlɔ. Ɔkya mmɔ ɔɔkpali katɔ teevele-mi. 12Ɔsika líidie lɛ́tina-nwu ka ukyuli ɔni baalɔ Anania ɔdubo ubeti enu ɔsia-nwu lɛlɔ na ɔsɔ utaanu.” 13Mmɔ na Anania údie kenye ɔnini, “Blɔti, línu na kesii biala kalala kani udu na ukyuli ɔmɛni ɔɔbla bafɔtaadine na Yerusalem! 14Na búunu ka ɔ́fɔ ɔku ɔ́siku ɔkpane unengudi kudɔ banii ubefie bafɔtaadine bani nkya Damasko fui!” 15Nsu Blɔti ɔ́su-nwu ɔnini, “Teesie, na atábla kalɛ na lɛ́su-ɔ. Ɔsika ami lɛ́ɛfuna Saulo aani mina ukyuli ɔni meti mina litemi buni lɛmɛni mesienku ama bani naaadi Israelfuɔ ku baga anumi ku Israelfuɔ fui kudɔ. 16Na ndubɔtina-nwu kalɛ na ɔlɛka ubo abi na ami ɔsu.” 17Anwuɔsu Anania úsie na útánu Saulo na úti enu ɔ́sia-nwu lɛlɔ, na ɔ́su-nwu ɔnini, “Ɔnwa Saulo, Blɔti Yesu ɔni nédie lɛlɔ ɔ́tina-a na ulu lɛlɔ ni, anwu nátala-mi ɔ́kya-a kalɛ na asɔ ataanu na Katɔti Kɔyu kɔfɔ-ɔ lɛlɔ kemo fui.” 18Kɔnakunwi ni, ɔ́bla Saulo aani si akpa adi ámami ási nwuna anumi lɛlɔ na ɔ́sɔ ɔɔnu. Na ɔ́ta na ɔ́ya na bákpila-nwu ntu. 19Na ka ɔ́di adila adi ni, ɔ́sɔ ɔ́kɛ ɔyikun. Amu na Saulo úlie bafɔtaadine bani nkya Damasko mmɔ kudɔ emeyi adi. 20Na uwi ɔmmɔ kani na úsie Yudafuɔ kɔsakɔ útásu Yesu lɛlɔ litemi ka Katɔti Ubidi na ɔdi. 21Amu na bekyuli bani fui nénu-nwu litemi lɛmɛni ni, ɔ́bla-ma dɛye dɛye. Na béye lɛlɔ banini, “Ɔɔɔdi ukyuli ɔmɛni nkɛ mɔɔdú Yesu kama basiakune na Yerusalem uwi ɔni yoo? Na búnu lɛnɔ ka nka bafɔtaadine na úbo úbefie úsienku bakpane benengu.” 22Amu na Saulo úsie anumi geen na nwuna litemi bɔsu kemo. Na Yudafuɔ bani nkya Damasko mmɔ ɔdi biala útakana lɛla lɛdi bɔsu. Na údie kalɔ ɔ́tina-ma ka Yesu ndi Kristo. 23Emeyi adi kama ni, Yudafuɔ bása na bábla kasusu ka badubadu-nwu. 24Nsu bekyuli badi bábasu Saulo ka baawia-nwu badu. Ɔmɛni ɔsu bekisine bamɛni baagyumana kɔyakun kɔni baasia taalɛ na beeduo ɔma ɔmmɔ kemo kalɛ na bakɛ-nwu badu. 25Amu na nwuna badi bani ndi bafɔtaadine mmɔ béti-nwu bákya kagyigyɛ kemo na báyula-nwu básiku kowodu lifi na ɔ́lɛ ɔma ɔmmɔ kemo usientɛ! 26Amu na ɔni na útéduo Yerusalem ni, ɔ́wia ka nka uduo bafɔtaadine bani nkya mmɔ akɔ. Nsu ama lɛnɔ báyia-nwu. Bábu ka bɔtɔlɔ na ɔda-ma. 27Amu na Barnaba útiku-nwu úsienku batalane bamɛni kudɔ na ɔ́su-ma kalɛ na Saulo ɔ́nu Blɔti ɔni na úsela Damasko. Ɔ́su-ma litemi lɛni na Blɔti ɔ́su-nwu ku litemi buni lɛni na ɔ́su ku kayi buse na Yesu lɛnyi kemo na Damasko. 28Amu na báfɔ-nwu bákya bana akɔ. Na ɔ́si uwi ɔmmɔ kemo ni, ɔ́kya-ma akɔ uwi biala na ɔɔsu Blɔti lɛlɔ litemi na Yerusalem. 29Amu na Yudafuɔ banii muutemi Griki na baalɔ-ma banii Helafuɔ badi ku Saulo bákya unyefi ɔdi na báyɔ ka badu-nwu. 30Amu na uwi ɔni na bafɔtaadine bamɛni badi bénu ka bekyuli bamɛni baawia-nwu badu ni, bétiku-nwu bésienku Kaesarea na bávinku-nwu bésienku nwuna ɔma ɔni ndi Tarso. 31Ɔmɛni ɔsu ni, bafɔtaadine bani nkya Yudea ku Galilea ku Samaria kalɔ lɛlɔ ni, bákɛ bɔnwuna na basɔ balayia. Bákɛ kayi buse ku ɔkplu bɔkya ɔkɛnku Katɔti Kɔyu ɔyikun lɛlɔ. Na bémomo bébu na béteeti ɔbu teete Blɔti. 32Amu ka Petro ɔkɛ ɔɔví taatánu Kristofuɔ bani fui na nwuna bɔvi kemo ni, úsie útánu bafɔtaadine bani nkya ɔma ɔni baalɔ Lida. 33Amu na útánu ɔnana ɔdi na ɔma ɔmmɔ kemo ɔni baalɔ Enea ka ɔ́fɛ uwi kalɔ akwa maane sɔɔn. 34Na ka Petro ɔ́nu-nwu ni, ɔ́su-nwu ɔnini, “Enea, nu! Yesu Kristo ɔ́bwi-ɔ! Ta nye! Na abuma fula atɛla.” Na mmɔ kani na ɔ́ta únye ku ɔlɔkplu. 35Na ka bánu ka Enea ɔkɛ uusié taavi ɔsu ni, Lida ku Saron lɛma kemo bekyuli fui béti lɛlɔ béte Blɔti. 36Ɔmɛni kama ni, uleku ɔdi ɔkya Yopa ɔni baalɔ Tabita. Na Griki lɛdi kemo ni, anwu baalɔ banii Dorka na nwuna kalɔ ndi kafɛ. Ɔdi ɔfɔtaadine ɔni na útaabla lɛfɔndia teete nwuna bakpana uwi pii. 37Amu na ɔlɛ úbebo-nwu na úkpi. Amu na nwuna bakpana bákpila-nwu na báklibi-nwu béti bétése katu taasia ɔtɔ ɔtɔdi ɔdi kemo. 38Amu na uwi ɔni na bénu ka Petro úbo ɔkya Lida ni, na ka Lida ude Yopa ɔsu ni, bátala nkyuli inyɔ badi banii betévele-nwu na ɔsiaku-ma lɛgba lɛgba na ubo Yopa. 39Amu na anwu lɛnɔ ɔ́ta ɔ́siaku-ma, na ka ɔ́nya úbeduo ni, bétiku-nwu bésienku kesii kani na Dorka ɔtɛ. Na bekpinele bani nkya mmɔ fui bábaka bámana-nwu na beewulo. Na bada lɛwu lɛni na Dorka ɔ́ka úte-ma baatina Petro. 40Amu na Petro ɔ́su bana fui ɔnii bavi balɛ ɔtɔ ɔmmɔ kemo, na ɔ́lɛ akɔnkɔ na ɔ́kpali katɔ. Amu na únwini anumi ɔ́tina Dorka na ɔ́su-nwu ɔnini, “Dorka, ta!” Mmɔ kani na úbimi anumi. Na ka ɔ́nya ɔ́nu Petro ni, ɔ́ta úlie. 41Amu na Petro úte-nwu kɔnu na anwu lɛnɔ úfie-ku ɔ́da na ɔ́ta únye. Amu na Petro ɔ́sɔ ɔ́lɔ bafɔtaadine ku bekpinele bammɔ fui úboku. Na úti-nwu ɔ́kya-ma lɛkɔkɔ. 42Amu na litemi lɛmɛni lígyingya lɛ́kya ɔmankemo fui, na bekyuli pii báfɔ Blɔti bádi. 43Ɔmmɔ kama ni, Petro úlie Yopa ɔma ɔmɛni kemo útu uwi na Simon ɔni mɔɔbla bebuo lɛku lɛlɔ kabla mmɔ kudɔ.
Copyright
Learn More
twi_Latn zho_Hant eng_Latn